दुबई जा रहा विमान हैदराबाद में आपात स्थिति में उतरा  
दुबई जा रहा एक विमान रविवार सुबह तकनीकी कारणों के चलते शमसाबाद के हवाई अड्डे पर आपात स्थितियों में उतरा।
दुबई जा रहा एक विमान रविवार सुबह तकनीकी कारणों के चलते शमसाबाद के हवाई अड्डे पर आपात स्थितियों में उतरा। बैंकॉक से आ रहे एमिरेट्स एयरलाइंस के इस विमान में 481 यात्री सवार थे। कंपनी के एक प्रवक्ता ने बताया कि ए380 एमिरेट्स ईके-385 विमान अलसुबह तीन बजकर 40 मिनट पर अंतरराष्ट्रीय हवाई अड्डे पर उतरा।  उन्होंने बताया, सभी यात्रियों, जिनमें से ज्यादातर विदेशी थे, को फौरन उतार लिया गया और उन्हें हवाई अड्डे पर जरूरी सुविधाएं दी गईं। प्रवक्ता ने बताया कि विमान क्यों उतरा, इस बारे में भी जानकारी जुटाई जा रही है।  विमान में सवार कुल 481 यात्रियों में से 80 को एमिरेट्स की ईके-527 हैदराबाद-दुबई उड़ान से भेजा जाएगा, जबकि कुछ और यात्रियों को दुबई से आ रहे एक और विमान से भेजा जाएगा।